b'\n_START_ARTICLE_\nJan Mo\n_START_SECTION_\nZgodnja leta\n_START_PARAGRAPH_\nMo Jan se je rodil leta 1955 v kme\xc4\x8dki dru\xc5\xbeini v okraju Gaomi\xc2\xa0 province \xc5\xa0antung; rojstna ob\xc4\x8dina Dalan nastopa v njegovih romanih kot "Severovzhodna ob\xc4\x8dina" okraja Gaomi. Moju je bilo 11 let, ko je izbruhnila Kulturna revolucija, zapustil je \xc5\xa1olo in postal kmet. Star 18 let se je zaposlil v tovarni bomba\xc5\xbea. V tem obdobju, ki sovpada z nizom politi\xc4\x8dnih kampanj pod Mao Zedongom, od Velikega koraka naprej do Kulturne revolucije, je njegov dostop do literature bil v glavnem omejen na romane v socialisti\xc4\x8dnem realisti\xc4\x8dnem slogu, ki so se ukvarjali predvsem s temami razrednega boja in konfliktov._NEWLINE_Ob koncu Kulturnerevolucije leta 1976 se je Mo prijavil v Ljudsko osvobodilno vojsko (LOV), in za\xc4\x8del je \xc5\xa1e kot vojak pisati. V tem po-revolucionarnem obdobju, ko je pri\xc5\xa1el na plan kot pisatelj, so na njegova dela vplivala tako lirska kot tudi epska dela iz kitajske literature, pa tudi prevodi tujih avtorjev, kot sta bila William Faulkner in Gabriel Garc\xc3\xada M\xc3\xa1rquez._NEWLINE_Leta 1984 je prejel literarno nagrado Revije LOV in istega leta za\xc4\x8del z izobra\xc5\xbeevanjem na Umetnostni akademiji Ljudske Osvobodilne Vojske, kjer se je prvi\xc4\x8d podpisal s svojim\xc2\xa0umetni\xc5\xa1kim imenom\xc2\xa0 Mo Jan. Svojo prvo novelo, Prozorna redkev, je objavil leta 1984 in z romanom Rde\xc4\x8di Sirek v letu 1986 za\xc4\x8del svojo kariero kot nacionalno priznan pisatelj. Leta 1991 je pridobil magisterij iz literature na Pekin\xc5\xa1ki\xc2\xa0univerzi.\n_START_SECTION_\nUmetni\xc5\xa1ko ime\n_START_PARAGRAPH_\n"Mo Jan"\xe2\x80\x94 kar pomeni "ne govori" v Kitaj\xc5\xa1\xc4\x8dini \xe2\x80\x94 je njegovo\xc2\xa0umetni\xc5\xa1ko ime. V nekem intervjuju je pojasnil izvor imena z opozorilom svojih star\xc5\xa1ev, da naj bo zaradi politi\xc4\x8dnih razmer v petdesetih letih, ko je odra\xc5\xa1\xc4\x8dal, tiho, kadar je od doma. Ime tudi namiguje na tematiko njegovih del, ki na Moju zna\xc4\x8dilen na\xc4\x8din interpretirajo kitajsko politi\xc4\x8dno in spolno zgodovino.\n_START_SECTION_\nNobelova Nagrada za knji\xc5\xbeevnost, 2012\n_START_PARAGRAPH_\n11. oktobra 2012, je \xc5\xa1vedska Akademija sporo\xc4\x8dila, da je Mo Jan dobil Nobelovo nagrado za knji\xc5\xbeevnost za svoje delo, katerega \xc2\xbbhalucinirajo\xc4\x8di  realizem zdru\xc5\xbeuje ljudsko pripoved, zgodovino in sodobnost\xc2\xab. V starosti 57 let je postal 109. prejemnik nagrade in prvi Nobelov nagrajenec za literaturo iz kopenske Kitajske. V svoji lavdaciji je Per W\xc3\xa4stberg pojasnil: \xc2\xbbMo Jan je pesnik, ki trga stereotipne propagandne plakate in dviga posameznika iz brezosebne \xc4\x8dlove\xc5\xa1ke mase. S posmehom in sarkazmom Mo Jan napada zgodovino in njene potvorbe, kot tudi pomanjkanje in politi\xc4\x8dno hinav\xc5\xa1\xc4\x8dino.\xc2\xab_NEWLINE_Vodja \xc5\xa1vedske akademije Peter Englund je bil manj formalen\xcb\x90\xc2\xbbNjegovo pisanje je presneto enkratno. Ko enkrat preberete pol strani Mo Jana, ga boste vedno lahko takoj prepoznali.\xc2\xab\n_START_SECTION_\nSeznam del\n_START_PARAGRAPH_\nMo Yan je napisal 11 romanov in ve\xc4\x8d novel ter zbirk kratkih zgodb.To je popoln seznam del Mo Jana, kot so bila objavljena na Kitajskem v zbirki leta 2012 (potem ko je pisatelj dobil Nobelovo nagrado).'